Lovato verður íslensk englarödd í Eurovision 21. ágúst 2019 11:42 Bandaríska ofurstjarnan Demi Lovato , er nýjasta viðbótin við nýju Will Ferrell grínmyndina , Eurovision , sem gerist , eins og nafnið bendir til , á Evrópusöngvakeppninni , sem Íslendingar hafa tekið þátt í síðan árið 1986 , þegar Gleðibankinn átti að rúlla upp keppninni . Myndin verður sýnd á Netflix . Kvikmyndasíðan Deadline Hollywood segir frá því að Lovato muni leika hlutverk Katiana , íslenskrar söngkonu með björtustu englarödd Íslands . Demi sagði frá þessu á afmælisdaginn sinn í gær , 20. ágúst , í myndbandi á Instagram . Myndbandið hefst á því að Ferrell sjálfur , sem er handritshöfundur , framleiðandi og aðalleikari myndarinnar , talar beint í myndavélina . “ Við viljum koma hér með glænýja tilkynningu um nýjan meðlim í leikhópinn , og það vill til að í dag er afmælisdagur hennar , ” sagði Ferrell . “ Ég gerði þessa dásamlegu afmælistertu . Til hamingju með afmælið ! Vei ! ” Næst sjáum við söngstjörnuna halda á kökunni og blása á kertin . Lovato er enginn nýgræðingur þegar kemur að kvikmyndum , en hún sló í gegn upphaflega í hlutverki Mitchie Torres í Camp Rock . Þá hefur hún gefið út fimm breiðskífur með söng sínum , og lag hennar Sorry Not Sorry , er með 600 milljón hlustanir á Spotify streymisveitunni . Lovato var einnig á lista Time tímaritsins árið 2017 yfir 100 áhrifamestu einstaklinga í heimi . Fátt er annars vitað um söguþráð myndarinnar nema að Ferrell mun leika fulltrúa Íslands í keppninni og Pierce Brosnan mun leika myndarlegasta mann Íslands . Einnig leikur Rachael McAdams stórt hlutverk í myndinni , auk þess sem nokkrir íslenskir leikarar koma við sögu , eins og til dæmis Arnmundur Ernst Backman . Á IMDB síðu myndarinnar er söguþráðurinn eftirfarandi : Hinir stórefnilegu íslensku söngvarar Lars Erickssong og Sigrit Ericksdottir fá stærsta tækifæri lífs síns , þegar þau eru valin til að vera fulltrúar þjóðar sinnar í stærstu söngvakeppni í heimi ; Eurovision . Leikstjóri er David Dobkin , en hann leikstýrði Ferrell og McAdams síðast í Wedding Crashers 2005 . Aðrir íslenskir leikarar í myndinni verða Ólafur Darri Ólafsson , Björn Hlynur Haraldsson , Nína Dögg Filippusdóttir og Jóhannes Haukur Jóhannesson . Tökur standa nú yfir í Bretlandi , eins og Ferrell minnist á í myndbandinu á Instagram reikningi Demi Lovato :